Информация за правата на държавата като акционер, притежаващ 1 акция клас А в „Лукойл Нефтохим Бургас“ АД

„ЛУКОЙЛ Нефтохим Бургас“ АД е акционерно дружество с двустепенна система на управление, като акциите му са поименни, безналични и неделими и се групират в два класа.

Държавата, чрез Министерство на енергетиката е притежател на 1 (една) акция клас А от капитала на „Лукойл Нефтохим Бургас“ АД, наречена „Държавна акция с особени права №1“ със следните основни права:

* свиква Общо събрание на акционерите на дружеството, с право на глас за приемане на тези решения от компетентността на Общото събрание, за които притежателят на акцията клас А има особени права, изрично предвидени в устава;
* предлага един от членовете на Надзорния съвет, който Общото събрание задължително избира;
* блокира приемането на определени решения от Общото събрание на акционерите, чрез непредоставяне на писмено съгласие в предвидените от Устава случаи. Съгласно чл. 23, ал. 4 от Устава, тези решения са следните:
* Решение, предвиждащо каквото и да е ограничение или отпадане на правата, осигурявани от Акцията Клас А, чрез изменение на Устава или по друг начин;
* Решение за изменение на Устава, предвиждащо промяна на седалището и адреса на управление на дружеството;
* Решение за преобразуване в друг вид дружество, за вливане в друго, за разделяне на други дружества или за участие в образуването на ново дружество чрез сливане, или прекратяването му чрез ликвидация;
* Решение за прекратяване, или съществено намаляване на преработката на нефт или производството на горива;
* Решение за отказ да се предоставя достъп до пристанищните съоръжения и продуктопроводите срещу справедливо възнаграждение, на държавни органи и предприятия, определени с решение на правителството.

Министърът на енергетиката упражнява посочените права чрез представителя на държавата в Надзорния съвет, който при изпълнение на своята дейност се ръководи от интересите на държавата, като участва в заседанията на Надзорния съвет, представя редовни шестмесечни доклади на министъра на енергетиката за извършената от него дейност, своевременно информира министъра на енергетиката при възникнала необходимост.